Sjö þúsund óbreyttir borgarar hafa flúið borginna Sumy í Úkraínu. Flóttaleiðir eru enn opnar þar og í fjórum öðrum borgum. Talsmaður rússneskra stjórnvalda segir að Bandaríkjamenn séu að heyja efnahagslegt stríð við Rússa með efnahagsþvingunum sínum.
Flóttaleiðir hafa verið settar upp í fimm borgum í Úkraínu - Kænugarði, Kharkiv, Cherniv og Sumy í norðri og Mariupol í suðri. Rússar hafa ítrekað ráðist á þessar flóttaleiðir. Í gær komust sjö þúsund manns frá Sumy. Samið var um nýtt vopnahlé í morgun sem á að gera það að verkum að fólk geti áfram komist frá þeirri borg, en þar hafa verið harðir bardagar undanfarna daga. Bardagar hafa haldið áfram fyrir norðan og norðvestan Kænugarð.
Bandaríkjamenn tilkynntu í gær um innflutningsbann á jarðefnaeldsneyti frá Rússlandi. Dmitry Peskov talsmaður rússneskra stjórnvalda sagði í morgun að Bandaríkjamenn væru með aðgerðum sínum að lýsa yfir efnahagslegu stríði gagnvart Rússum og að þeir væru í raun að heyja þetta stríð sjálfir.
Á sama tíma ítrekaði Volodymyr Zelenskij forseti Úkraínu kröfu sína um að fá sendar til sín orrustuþotur. Einu þoturnar innan NATO-ríkja sem úrkaínskir flugmenn geta flogið án aukaþjálfunar eru í Póllandi. Pólverjar hafa boðist til að senda slíkar þotur í gegnum bandaríska herstöð í Þýskalandi, en Bandaríkjamenn höfnuðu því.
